Z A P I S N I K
24. sjednice Vijeća Mjesnog odbora Volovčica
održane dana 29. ožujka 2023. godine (srijeda) s početkom u 18:00 sati u prostorijama mjesne samouprave Mjesnog odbora Volovčica, Zagreb, Kriška ulica 20.
NAZOČNI ČLANOVI VIJEĆA: Sanja Baković, Ivan Držanić, Dunja Dunda, Stipo Grgić, Iva Jelačić, Marko Maričić, 
NENAZOČNI ČLANOVI VIJEĆA: Ivan Mlinarević
GOST: ---
PREDSJEDAVA: Iva Jelačić, predsjednica Vijeća
ZAPISNIK VODI: Iva Jelačić, predsjednica Vijeća
Predsjednica konstatira da je nazočno 6 od 7 članova/ica Vijeća, što znači da Vijeće može pravovaljano odlučivati te otvara 24. sjednicu Vijeća Mjesnog odbora.
Vijeće je jednoglasno verificiralo tekst Zapisnika 23. sjednice Vijeća održane dana 15. veljače 2023. godine.
Na prijedlog predsjednice, Vijeće jednoglasno utvrđuje
D N E V N I   R E D
1. Izvješće o radu VMO Volovčica za 2022.
2. Program rada VMO Volovčica za 2023.
3. Zaključak o Prijedlogu utroška sredstava „ostali nespomenuti rashodi poslovanja“ za 2023.
4. Korištenje prostora mjesne samouprave,
5. Aktualna komunalna problematika,
6. Razno: izvješća, pitanja i prijedlozi.
Ad1) Izvješće o radu VMO Volovčica za 2022.
Temeljem provedene rasprave Vijeće jednoglasno donosi 
I Z V J E Š Ć E    O    R A D U
Vijeća mjesnog odbora Volovčica
za  2022. 
U 2022. rad Vijeća se odvijao u skladu sa Statutom Grada Zagreba, Pravila Mjesnog odbora Volovčica, Poslovnikom o radu Mjesnog odbora Volovčica i Programom rada Vijeća Mjesnog odbora Volovčica.
Vijeće je do 31. prosinca 2022. s predsjednicom Ivom Jelačić održalo 13 (trinaest) sjednica. Sjednicama je prisustvovalo prosječno po 7 članova Vijeća. Nije bilo odgođenih, a niti prekinutih sjednica zbog nedovoljnog broja prisutnih članova Vijeća. Prosječno trajanje sjednica Vijeća bilo je 1:30 sata. Do kraja prosinca 2022. godine bilo je ukupno 44 točke dnevnog reda.
Na sjednicama se ukupno raspravljalo o 44  točke dnevnog reda:
· doneseni su sljedeći akti: 
· Godišnji obračun Mjesnog odbora Volovčica za 2021.,
· Financijski plan Mjesnog odbora Volovčica za 2022.,
· Prijedlog prioriteta Plana malih komunalnih akcija za 2022.,
· Izvješće o radu Vijeća Mjesnog odbora Volovčica za 2021.,
· Program rada Vijeća Mjesnog odbora Volovčica za 2022.,
· Prijedlog zaključka o utrošku sredstava „ostali nespomenuti rashodi poslovanja“ za 2022., 
· jedan Zaključak o utrošku sredstava.
· Vijeće je dalo pozitivno mišljenje na 20 zahtjeva za povremeno korištenje prostora Mjesnog odbora Volovčica.
· na svim sjednicama Vijeće je raspravljalo o zahtjevima građana te prijedlozima vijećnika, te slalo dopise/mail ove nadležnim gradskim uredima.
· donesena su 82 akta, zaključka.
Predsjednica Vijeća je redovito sazivala sjednice Vijeća, predlagala dnevni red i predsjedala svim sjednicama Vijeća u 2022 godini. Surađivala je s predsjednikom Vijeća Gradske četvrti Peščenica - Žitnjak u sastavljanju dnevnog reda te prisustvovala Koordinacijama predsjednika Gradske četvrti Peščenica - Žitnjak i predsjednika mjesnih odbora Gradske četvrti Peščenica – Žitnjak.
Članovi Vijeća su svoj rad realizirali prvenstveno kroz sudjelovanje na sjednicama Vijeća na koje su se redovito odazivali. Članovi su na sjednicama raspravljali i izjašnjavali se o svim pitanjima koja su bila na dnevnom redu te davali inicijative i prijedloge radi poboljšanja života građana na svom području. Također su organizirali redovita mjesečna dežurstva u sjedištu Mjesnog odbora radi primanja građana. Vijeće je donijelo 99,9% odluka i zaključaka konsenzusom uz izostanak interesnih i stranačkih podjela te na opću dobrobit građana Mjesnog odbora Volovčica.
Vijeće je u svom radu nastojalo riješiti zahtjeve građana te je poduzimalo mjere u okviru svojih nadležnosti kroz prijedloge za Plan malih komunalnih akcija i Aktualnu komunalnu problematiku, upoznavanje Vijeća Gradske četvrti Peščenica - Žitnjak i nadležnih gradskih ureda sa zahtjevima i potrebama građana Mjesnog odbora Volovčica, dostavljajući zapisnike i zaključke sa sjednica Vijeća.
Ad2) Program rada VMO Volovčica za 2023.
Temeljem provedene rasprave Vijeće jednoglasno donosi 
Program rada Vijeća Mjesnog odbora Volovčica
za 2023.
a) Polazne odrednice
Vijeće Mjesnog odbora Volovčica polazne odrednice svoga Programa rada temelji na najaktualnijim potrebama komunalnog, socijalnog i kulturnog standarda, koje je Vijeće uočilo u svome radu (pri tome se ne podrazumijeva samo nova problematika već i održavanje postojeće infrastrukture i standarda) uz stavljanje naglaska na posebnost i specifičnost Vijeća Mjesnog odbora Volovčica.
Naravno, polazne odrednice i ciljevi i zadaci programa rada Vijeća Mjesnog odbora Volovčica ovise o cjelovitom radu mjesne samouprave, odnosno o suradnji Vijeća s Vijećem Gradske četvrti Peščenica-Žitnjak. Stoga se polazne odrednice rada Vijeća Mjesnog odbora Volovčica kod definiranja problema i predlaganja njihovih rješenja kako komunalnog, tako i društvenog i kulturnog standarda te organiziranja suradnje s građanima, uz ostalo, temelje i na suradnji Vijeća Mjesnog odbora Volovčica s Vijećem Gradske četvrti Peščenica-Žitnjak. Suradnja se pri tom podrazumijeva kroz primjenu propisane i opisane procedure rada Vijeća Mjesnog odbora Volovčica koja se odvija i pokreće od suradnje s građanima, poznavanja komunalne problematike, donošenja zaključaka na sjednicama i koordinacije predsjednika Vijeća Mjesnih odbora s predsjednikom Vijeća Gradske četvrti Peščenica-Žitnjak.
Iz navedenog konteksta specificiraju se sljedeće polazne odrednice:
1. Pojačano održavanje, asfaltiranje i rekonstrukcija ulica.
2. Izgradnja i asfaltiranje parkirališta.
3. Uređenje i asfaltiranje pješačkih staza i nogostupa.
4. Regulacija prometa postavom prometne signalizacije.
5. Pojačanje postojeće javne rasvjete u ulicama.
6. Uređenje i opremanje dječjih igrališta potrebnim sadržajima.
7. Zaštita javnih zelenih površina i opremanje istih sadržajima (klupe, stolovi, koševi za otpatke i sl.).
8. Briga o problematici vezanoj uz zaštitu okoliša i sigurnost građana u Mjesnom odboru Volovčica.
9. Pojačati aktivnosti vezane za zaštitu okoliša, kako s razine Grada tako i Ministarstva zaštite okoliša, pogotovo kad je u pitanju rješavanje divljih deponija.
10. Inicirati pokretanje postupka promjene i izmjene Prostornog plana za naselje Volovčica.
11. Sve navedene polazne odrednice ovise o osnovnoj odrednici koja se prepoznaje po stupnju uspješnosti:
· suradnje Vijeća Mjesnog odbora Volovčica s građanima,
· suradnje Vijeća Mjesnog odbora Volovčica s Vijećem Gradske četvrti Peščenica-Žitnjak i Gradskim uredom za mjesnu samoupravu, civilnu zaštitu i sigurnost.
Navedene odrednice uvjetuju i usmjeravaju izravno uspješnost rada Vijeća Mjesnog odbora Volovčica, a neizravno pridonose uspješnoj realizaciji rada Vijeća Gradske četvrti Peščenica-Žitnjak.
b) Glavni ciljevi
Iz navedenih polaznih odrednica te na osnovi rada Vijeća Gradske četvrti Peščenica-Žitnjak vezanog uz prostor našeg mjesnog odbora, Vijeće Mjesnog odbora Volovčica postavlja sljedeće ciljeve:
1. Koordinirano u suradnji s građanima sustavno prikupljanje svih podataka bitnih za Mjesni odbor Volovčica o komunalnoj opremljenosti, uređenju prostora, komunalnom redu, zaštiti okoliša, javnog reda i mira, rada javnih službi te upoznavanje Vijeća Gradske četvrti Peščenica-Žitnjak i građana Mjesnog odbora Volovčica s istim.
2. Koordinirano s Vijećem Gradske četvrti Peščenica-Žitnjak sustavno i kontinuirano planiranje rješavanja manjih komunalnih potreba koje Vijeće Mjesnog odbora Volovčica selektira i predlaže Vijeću Gradske četvrti kao prioritete programa Plana malih komunalnih aktivnosti za tekuće i iduće razdoblje.
3. Uočavanje i predlaganje Vijeću Gradske četvrti i drugim nadležnim tijelima većih komunalnih problema na Mjesnom odboru Volovčica koji se ne mogu, zbog svoje obimnosti i složenosti, rješavati kroz program Plana malih komunalnih aktivnosti.
4. Kontinuirano upoznavanje i praćenje osnovnih akata na kojima se temelji rad, organizacija i odlučivanje Vijeća Mjesnog odbora Volovčica.
5. Permanentno nastojanje za što učinkovitijom suradnjom Vijeća Mjesnog odbora Volovčica s Vijećem Gradske četvrti Peščenica-Žitnjak i Gradskim uredom za mjesnu samoupravu.
c) Zadaci i rokovi
Na osnovi ovih, programom postavljanih ciljeva, Vijeće Mjesnog odbora Volovčica će u svome radu i na svojim sjednicama tijekom 2023. provoditi proceduralne postupke i donositi odgovarajuće akte u predviđenim rokovima, a naročito o sljedećim pitanjima:
1. Koordinacija i suradnja s Vijećem Gradske  četvrti Peščenica-Žitnjak i s predsjednikom Vijeća Gradske četvrti Peščenica-Žitnjak u okviru propisane i opisane procedure (kontinuirano kroz cijelu godinu).
2. Kontinuirano praćenje aktualne komunalne problematike na području Mjesnog odbora Volovčica – naselja, te utvrđivanja
a) Prioriteta za Plan komunalnih aktivnosti Vijeća Gradske četvrti Peščenica-Žitnjak.
b) Složenih i većih komunalnih potreba nadležnim tijelima Grada po propisanoj proceduri (kontinuirano  kroz cijelu godinu).
c) Donošenje Plana malih komunalnih akcija (čišćenje javnih površina, održavanje javnih površina i održavanje nerazvrstanih cesta.) 
3. Davanje mišljenja o prijedlozima akata i programima koja od Vijeća Mjesnog odbora Volovčica zatraži Vijeće Gradske četvrti Peščenica-Žitnjak ili druga nadležna gradska tijela, te prihvaćanje programa i akata na znanje o kojima navedena tijela informiraju Vijeće Mjesnog odbora Volovčica (kada bude zatražena i ponuđena).
4. Raspravljanje i donošenje zaključaka na sjednicama Vijeća na osnovi prijedloga stanovnika Mjesnog odbora Volovčica (kontinuirano kroz cijelu godinu).
5. Predlaganje prioriteta PKA za 2024. za Mjesni odbor Volovčica (listopad-prosinac 2023.)
6. Donošenje Financijskog plana Vijeća Mjesnog odbora Volovčica za 2023. (siječanj 2023.).
7. Donošenje Izvješća o radu Vijeća Mjesnog odbora Volovčica za 2022. (ožujak 2023.).
8. Donošenje Programa rada Vijeća Mjesnog odbora Volovčica za 2023. (ožujak 2023.).
9. Donošenje Plana komunalnih akcija mjesnog odbora Volovčica za 2023. (listopad 2023.).
10. Donošenje Godišnjeg obračuna Vijeća Mjesnog odbora Volovčica za 2022. (lipanj-rujan 2023.)
11. Sudjelovanja i predlaganje u donošenju prostornih, urbanističkih i detaljnih planova Grada Zagreba (PUP, GUP, UPU) kada se odnose na prostor Mjesnog Volovčica (prema dospijeću prijedloga).
12. Raspravljanje i predlaganje rješavanja problema o zaštiti okoliša, sigurnosnom i društvenom standardu građana Mjesnog odbora Volovčica (kontinuirano kroz cijelu godinu). 
Izvršenje zadatka u predviđenim rokovima treba shvatiti aproksimativno jer ovise od više činitelja, a naročito o:
· dosegnutoj razini odvijanja propisanog i opisanog rada Vijeća Mjesnog odbora Volovčica.
· suradnji Vijeća Mjesnog odbora Volovčica s Vijećem Gradske četvrti Peščenica-Žitnjak i s predsjednikom Vijeća Gradske četvrti.
· suradnji Vijeća Mjesnog odbora s građanima Mjesnog odbora Volovčica, te o izvršenju proračunskih stavki koje se odnose na Mjesnu samoupravu Grada Zagreba.
Ad3) Zaključak o Prijedlogu utroška sredstava „ostali nespomenuti rashodi poslovanja“ za 2023.
Temeljem provedene rasprave i konsenzusa vijećnika da je u 2023. godini potrebno staviti naglasak na promociju rada Gradske četvrti i Mjesnog odbora, Vijeće jednoglasno donosi 
Prijedlog Zaključka o utrošku sredstava s pozicije „ostali nespomenuti rashodi poslovanja“ za 2023. u iznosu od 940,00 EUR te predlaže utrošak sredstava na sljedeći način:
1) Nepredviđeni troškovi (vijenci, cvijeće, svijeće, sl.)				50,00 EUR
2) Materijal neophodan za rad vijeća (uredski materijal, sanitarne potrepštine	50,00 EUR
3) Promocija Gradske četvrti  i Mjesnog odbora					840,00 EUR
Ad4) Korištenje prostora mjesne samouprave
Temeljem provedene rasprave Vijeće jednoglasno donosi 
Z a k lj u č a k
· kojim će se Temeljnom ogranku HDZ Volovčica predložiti termin korištenja dvorane od 72m2 u prostoru MO Volovčica, Kriška 20, 1. i 3. četvrtak u mjesecu od 18.00 do 20.00 sati
· kojim će se Temeljnom ogranku HDZ Donje Svetice predložiti termin korištenja dvorane od 72m2 u prostoru MO Volovčica, Kriška 20, 2. i 4. četvrtak u mjesecu od 18.00 do 20.00 sati
· kojim će se Mladeži HDZ Temeljnom ogranku HDZ Volovčica predložiti termin korištenja dvorane od 72m2 u prostoru MO Volovčica, Kriška 20, 1. i 3. srijedu u mjesecu od 21.00 do 22.00 sata
· kojim će se Mladeži HDZ Temeljnom ogranku HDZ Donje Svetice predložiti termin korištenja dvorane od 72m2 u prostoru MO Volovčica, Kriška 20, 2. i 4. srijedu u mjesecu od 21.00 do 22.00 sati.
Slijedom ovog Zaključka, Vijeće MO Volovčica donijet će zaključak o odobravanju korištenju prostora MO Volovčica, Kriška 20, na 25. sjednici u travnju 2023. godine.
Ad3) Aktualna komunalna problematika
Temeljem dostavljenog očitovanja Gradskog ureda za obnovu, izgradnju, prostorno uređenje, graditeljstvo, komunalne prostore i promet, Odsjeka za zelene površine (klasa 363-02/22-13/540, ur.br. 251-10-31-2/006-23-2 od 20.01.2023.) i uvida u predmetnu problematiku, Vijeće Mjesnog odbora Volovčica jednoglasno donosi
Z a k lj u č a k   1.
o rješavanju komunalne problematike
da ne postoje opravdani  razlozi za uklanjanje smreke jugoistočno od ulaza u stambeni objekt na adresi Racinova ulica k.br. 10.
Temeljem predstavke građana na rješenje Gradskog ureda za obnovu, izgradnju, prostorno uređenje, graditeljstvo, komunalne prostore i promet, Odsjeka za zelene površine (klasa UP/I-363-02/22-13/297, ur.br. 251-10-31-2/006-22-2 od 25.10.2022.) kojim je uklonjeno stablo pajasena pored stambenog objekta na adresi Racinova ulica k.br. 1-3 te uvida u predmetnu problematiku, Vijeće Mjesnog odbora Volovčica jednoglasno predlaže Vijeću Gradske četvrti Peščenica-Žitnjak da 
Z a k lj u č a k   2.
o rješavanju komunalne problematike
[bookmark: _GoBack]od nadležnog Gradskog ureda za obnovu, izgradnju, prostorno uređenje, graditeljstvo, komunalne prostore i promet, Odsjeka za zelene površine zatraži donošenje rješenja za provedbu zamjenske sadnje stabla na predmetnoj lokaciji Racinova ulica k.br. 1-3.
i da od Zagrebačkog holdinga d.o.o. Podružnica Zrinjevac zatraži izvršenje zamjenske sadnje stabla na predmetnoj lokaciji Racinova ulica k.br. 1-3.
Temeljem prijave građana i uvida u predmetnu problematiku, Vijeće Mjesnog odbora Volovčica jednoglasno predlaže Vijeću Gradske četvrti Peščenica-Žitnjak da od Sektora za komunalno i prometno redarstvo, Komunalnog redarstva zatraži 
Z a k lj u č a k   3.
o rješavanju komunalne problematike
izvršenje nadzora i poduzimanje radnji u svrhu osiguranja zaštite infrastrukture opskrbe električnom energijom na križanju Kriške ulice i Popovačke ulice zbog stabala izraslih u privatnim dvorištima na adresi Popovačka ulica k.br. 14 i Kriška ulica k.br. 63 čije krošnje se isprepliću s kablovima infrastrukture opskrbe električnom energijom (slika 1.-4.)

Temeljem traženja građana i uvida u predmetnu problematiku, Vijeće Mjesnog odbora Volovčica jednoglasno predlaže Vijeću Gradske četvrti Peščenica-Žitnjak da 
Z a k lj u č a k   4.
o rješavanju komunalne problematike
od nadležnog Gradskog ureda za obnovu, izgradnju, prostorno uređenje, graditeljstvo, komunalne prostore i promet, Odsjeka za zelene površine zatraži donošenje rješenja za provedbu zamjenske sadnje stabla na lokaciji uklonjenog stabla kod stambene zgrade na adresi Turopoljska ulica k.br. 4.
- i da od Zagrebačkog holdinga d.o.o. Podružnica Zrinjevac zatraži izvršenje zamjenske sadnje stabla na predmetnoj lokaciji kod stambene zgrade na adresi Turopoljska ulica k.br. 4.
Ad4) Razno: izvješća, pitanja i prijedlozi
Predsjednica VMO Volovčica izvijestila je vijećnike o planiranom terensko predstavljanju projekta uređenja zelene površine između Kolarove ulice i šetališta Ranka Marinković – budući park predloženog imena Vesne Krmpotić.
Predsjednica VMO Volovčica izvijestila je vijećnike po radnjama koje je poduzelo Vijeće Gradske četvrti Peščenica-Žitnjak u svezi devastacije parka-šume na lokaciji Ulica grada Gospića i Getaldićeva ulica.
Predsjednica je zahvalila svima na učešću u radu sjednice i predložila je da se slijedeća sjednica VMO Volovčica održi dana 18.04.2023. godine s početkom u 18:00 sati.
Dovršeno u 19:10 sati.
KLASA: 024-08/23-03/661
URBROJ: 251-13-11-11/008-23-2 
Zagreb, 2. ožujka 2023.
Predsjednica
Vijeća Mjesnog odbora Volovčica
Iva Jelačić, v.r.

